
PL-x 81/2012
RAPORT COMUN
     asupra

  proiectului de Lege privind modificarea şi completarea Legii nr.217/2003 
pentru prevenirea şi combaterea violenţei în familie

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru egalitate de şanse pentru femei şi bărbaţi au fost sesizate, spre dezbatere în fond, cu proiectul de Lege privind modificarea şi completarea Legii nr.217/2003 pentru  prevenirea şi combaterea violenţei în familiei, trimis cu adresa nr.PL.x.81 din 10 aprilie 2012, înregistrat cu nr. 31/219 din 11 aprilie 2012 la Comisia juridică, de disciplină şi imunităţi şi cu nr.37/72 din 11 aprilie 2012 la Comisia pentru egalitate de şanse pentru femei şi bărbaţi.
Senatul, în calitate de primă Cameră sesizată, a adoptat iniţiativa legislativă, în şedinţa din 2 aprilie 2012, în condiţiile articolului 75 alineatul (2) teza a III-a din Constituţia României, republicată.


Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.

Proiectul de lege are ca obiect de reglementare modificarea art.26 din Legea privind  modificarea şi completarea Legii nr.217/2003 pentru prevenirea şi combaterea violenţei în familie, cu modificările şi completările ulterioare, în sensul prevederii posibilităţii instanţei de judecată de a dispune măsura interzicerii agresorului de a reveni în locuinţa familiei, ori de câte ori există probe sau indicii temeinice că un membru de familie a săvârşit un act de violenţă cauzator de suferinţe fizice sau psihice asupra unui alt membru.

Consiliul Legislativ  a avizat favorabil proiectul de lege, cu observaţii şi propuneri, conform adresei cu nr.1122 din 21 octombrie 2011.

Guvernul României, conform punctului de vedere transmis prin adresa cu nr.2620/DRP din 15 noiembrie 2011, nu susţine adoptarea iniţiativei legislative.
Comisia pentru sănătate şi familie a avizat negativ iniţiativa legislativă, cu unanimitate de voturi, conform  adresei cu nr.28/93 din 22 mai 2012.
Comisia pentru drepturile omului, culte şi problemele minorităţilor naţionale a avizat favorabil proiectul de lege, cu majoritate de voturi, în şedinţa din 24 aprilie 2012, conform adresei cu nr.25/134/25 aprilie 2012.
         În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru egalitate de şanse pentru femei şi bărbaţi au examinat proiectul de lege în şedinţa din 19 iunie 2012. 

Din totalul de 14 de membri ai Comisiei pentru egalitate de şanse pentru femei şi bărbaţi au fost prezenţi la dezbaterea iniţiativei legislative 13 deputaţi 


Membrii Comisiei juridice, de disciplină şi imunităţi au dezbătut iniţiativa legislativă în şedinţa din 4 septembrie 2012, în conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare.
   Din totalul 22 de membri ai Comisiei juridice, de disciplină şi imunităţi au participat la dezbaterea iniţiativei legislative 18 deputaţi 

   La lucrările Comisiei pentru egalitate de şanse pentru femei şi bărbaţi şi ale Comisiei juridice de disciplină şi imunităţi a participat, în calitate de invitat din partea Ministerului Muncii, Familiei şi Protecţiei Sociale, doamna Elena Tudor – director general, domnia sa comunicând membrilor celor două comisii prezenţi la dezbateri faptul că ministerul în cauză nu susţine adoptarea proiectului de lege.
În urma dezbaterilor, membrii Comisiei pentru egalitate de şanse pentru femei şi bărbaţi au hotărât, cu unanimitate de voturi, şi membrii Comisiei juridice, de disciplină şi imunităţi, au decis, cu majoritate de voturi (17 voturi “pentru” şi un vot “împotrivă”) să propună plenului Camerei Deputaţilor respingerea  proiectului de Lege privind modificarea şi completarea Legii nr.217/2003 pentru prevenirea şi combaterea violenţei în familie, întrucât soluţiile legislative propuse în cuprinsul proiectului de lege se regăsesc deja în cadrul Legii nr.217/2003.
Proiectul de lege face parte din categoria legilor organice, fiind incidente prevederile art.73 alin.(3) lit.h) din Constituţia României, republicată.

